ফের বন্ধ হয়ে গেল ডুয়ার্সের চা-বাগান। এ বার বন্ধ হল জলপাইগুড়ির নাগরাকাটা ব্লকের কেরন চা বাগান। রবিবার ওই চা-বাগান বন্ধ করে চলে গেলেন মালিকপক্ষ।
ঘটনার পরেই চাঞ্চল্যের সৃষ্টি হয়েছে এলাকায়। প্রসঙ্গত, এই বাগান নিয়ে দীর্ঘ তিন মাস ধরে মালিকপক্ষের সঙ্গে শ্রমিকদের টানাপোড়েন চলছিল। বাগানের ৭০৫ জন শ্রমিক তিন মাস ধরে বেতন পাচ্ছিলেন না। এ ছাড়াও নানা সমস্যা লেগেই ছিল শ্রমিকদের মধ্যে। চা-বাগানে বিদ্যুৎ পরিষেবা বন্ধ। অ্যাম্বুলেন্স পরিষেবা বন্ধ। এমনকী স্কুলের বাসও বন্ধ। যার ফলে চা-বাগানের ছেলে-মেয়েদের পড়াশুনাও লাটে উঠেছিল। আর এই সমস্ত কিছু নিয়েই শ্রমিক ও মালিকপক্ষের সঙ্গে চলছিল ঠান্ডা লড়াই। পরিস্থিতি এমন জায়গায় পৌঁছেছিল যে, শ্রমিকরা নিজেরাই বাগান চালাবে বলে সিদ্ধান্ত নিয়ে নেয়। এর পরেই বাগানের ম্যানেজার নাগরাকাটা থানায় সাসপেনশন অব ওয়ার্কের নোটিশ টাঙিয়ে বাগান ছেড়ে চলে যায়।
 আরও পড়ুন... 
বেতন না পাওয়ার হাহাকারেও ধর্মঘটে স্বাভাবিক চা-বাগান, দেখুন ভিডিও... 
ঘরে নেই চাল, ডাল, শাক-সব্জি। নেই নগদ অর্থ।
বাগানের তৃণমূল শ্রমিক নেতা যোগেন্দ্র শর্মা জানিয়েছেন, ‘গত তিন মাস ধরে বেতন নেই। সব পরিষেবা বন্ধ। বাগান বন্ধ করে দিয়ে মালিকপক্ষ চলে গিয়েছে। এতে আমরা দুঃখিত নই, কারণ এত দিন বাগান খোলা থাকলেও তো বাগান বন্ধের মতোই ছিল। এই মালিক চলে গেলে আমাদের কিছুই যায় আসে না।’
অন্য দিকে বাগানের ম্যানেজার প্রিয়ব্রত ভদ্র জানিয়েছেন, বাগানের সমস্যা চললেও শ্রমিকদের সহযোগিতা পাওয়া যায়নি। সে কারণেই বাগানে সাসপেনশন অব ওয়ার্কের নোটিস টাঙিয়ে বাগান ছেড়ে চলে গিয়েছেন তাঁরা।
হঠাৎ করে বাগান বন্ধ হয়ে যাওয়ায় মাথায় হাত পড়েছে প্রায় সাতশো চা-শ্রমিকের। আলোচনা করে দ্রুত সমস্যা সমাধানের আশ্বাস দিয়েছেন ডেপুটি লেবার কমিশনার। এখন সে দিকে তাকিয়ে রয়েছে শ্রমিক মহল।